

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2025-06-10 Nr. V-2025-

Peticijų komisijai Į 2025-05-21 Nr. V-2025-9813

**DĖL NUOMONĖS PATEIKIMO**

Teisės departamente, vadovaujantis Lietuvos Respublikos peticijų konstitucinio įstatymo 4 straipsnio 5 dalies 2 punktu, gautas Lietuvos Respublikos Seimo peticijų komisijos raštas, prašant pateikti nuomonę dėl Arūno Sodonio (toliau – Pareiškėjas) peticijos. Ja siūloma papildyti Lietuvos Respublikos baudžiamojo proceso kodeksą (toliau – BPK) nuostatomis, susijusiomis su nutarimo nutraukti ikiteisminį tyrimą klaidų ir netikslumų ištaisymu, nekeičiant nutarimo esmės, BPK papildymo poreikį argumentuojant tuo, kad nutraukiant baudžiamąją bylą teismo nuosprendžiu, BPK yra numatytas nuosprendžio metu kylančių abejonių ir neaiškumų pašalinimas (BPK 361 straipsnis); nesant analogiškų nuostatų dėl nutarimo nutraukti ikiteisminį tyrimą, pasinaudojimas BPK 217 straipsnio 2 dalyje nustatytu ikiteisminio tyrimo atnaujinimo institutu ne visais atvejais būtų tikslingas (pvz., daiktinių įrodymų likimo neišsprendimas nutarime). Įvertinę Pareiškėjo peticijoje pateiktą siūlymą, teikiame savo nuomonę.

Iš Pareiškėjo peticijoje pateikto siūlymo matyti, kad Pareiškėjas atkreipia dėmesį į nuosprendžio vykdymo stadijoje kilusių neaiškumų pašalinimo proceso reglamentavimą ir pasigenda teisinio reguliavimo dėl nutarime nutraukti ikiteisminį tyrimą esančių neaiškumų pašalinimo tvarkos. Pažymėtina, kad nutarimo, kuriuo nutraukiamas ikiteisminis tyrimas, netikslumų, neaiškumų, kaip tai apibrėžiama Pareiškėjo peticijoje, pašalinimo procesas jau yra reglamentuotas BPK.

BPK 212 straipsnyje yra nustatytas baigtinis ikiteisminio tyrimo nutraukimo atvejų sąrašas. Ikiteisminio tyrimo nutraukimo tvarka, atsižvelgiant į ikiteisminio tyrimo nutraukimo pagrindą, skiriasi: 1) BPK 212 straipsnio 1 ir 2 punktuose numatytais atvejais ikiteisminį tyrimą nutraukia prokuroras nutarimu arba ikiteisminio tyrimo teisėjas nutartimi (BPK 214 straipsnio 1 dalis); 2) BPK 212 straipsnio 3–9 punktuose numatytais atvejais ikiteisminis tyrimas nutraukiamas ikiteisminio tyrimo teisėjo sprendimu, kuris patvirtina prokuroro nutarimą dėl ikiteisminio tyrimo nutraukimo (BPK 214 straipsnio 2 dalis); 3) BPK 212 straipsnio 10 punkte numatytu atveju – ikiteisminio tyrimo teisėjo nutartimi (BPK 215 straipsnis). BPK 216 straipsnyje yra nustatytas nutarimo nutraukti ikiteisminį tyrimą turinys: nutarime nutraukti ikiteisminį tyrimą išdėstoma nusikalstamos veikos esmė, tyrimo nutraukimo pagrindai ir motyvai (BPK 216 straipsnio 1 dalis), nutarime turi būti BPK 94 straipsnyje nustatyta tvarka išspręstas daiktų, turinčių reikšmės nusikalstamai veikai ištirti, klausimas; be to, nutarime nurodoma, kad panaikinama kardomoji priemonė, taip pat civilinio ieškinio, turto konfiskavimo ir išplėstinio turto konfiskavimo užtikrinimo priemonės (BPK 216 straipsnio 2 dalis). BPK yra nustatyta tiek prokuroro nutarimo, tiek ikiteisminio tyrimo teisėjo sprendimo ar nutarties apskundimo tvarka. BPK 214 straipsnio 1 dalyje numatytas nutarimas gali būti skundžiamas aukštesniajam prokurorui, kuris privalo išnagrinėti skundą ne vėliau kaip per dvidešimt dienų nuo jo gavimo. Jei aukštesnysis prokuroras atsisako patenkinti skundą, šis jo nutarimas gali būti skundžiamas ikiteisminio tyrimo teisėjui. Ikiteisminio tyrimo teisėjo sprendimas dėl skundo, taip pat BPK 214 straipsnio 2 dalyje numatytas ikiteisminio tyrimo teisėjo sprendimas gali būti skundžiamas BPK X dalyje nustatyta tvarka. Ikiteisminio tyrimo teisėjo nutartis, priimta dėl BPK 212 straipsnio 10 punkte nustatyto atvejo, gali būti skundžiama BPK 65 straipsnyje nustatyta tvarka. *BPK nereglamentuotas paduodamo skundo dėl ikiteisminio tyrimo nutraukimo turinys, taigi skundas gali būti paduodamas dėl visų nutarimo ar nutarties nutraukti ikiteisminį tyrimą turinio aspektų, iš jų ir dėl to, kad neišspręsti ar netinkamai išspręsti BPK 216 straipsnio 2 dalyje nurodyti klausimai.*

Atsižvelgiant į tai, kas išdėstyta, manytina, kad BPK yra nustatyta neaiškumų nutraukiant ikiteisminį tyrimą pašalinimo tvarka. Pareiškėjo peticijoje pateikiama argumentacija nepagrindžia BPK papildymo būtinumo.

Teisės departamento direktorius Dainius Zebleckis

K. Capel Cuevas, tel. (0 5) 209 6168, el. p. kristina.capel@lrs.lt

D. Šataitytė-Molienė, (0 5) 209 6159, el. p. diana.sataityte@lrs.lt